MCS บวก 4% โบรกชี้กำไร Q2 โตเด่น อานิสงส์ส่งมอบงานสูง ลุ้นยีลด์ 7%
MCS บวก 4%โบรกฯมองกำไรไตรมาส 2 โตเด่น มีการการส่งมอบงานที่สูงและงานที่ค้างมาจากไตรมาสก่อน ขณะเดียวกันมั่นใจครึ่งปีหลังสดใสส่งมอบงานมากขึ้น และคาดหวัง Dividend Yield ราว 6 - 7%  แนะนำ “ซื้อ” เป้า 19.80 บ.
9 ส.ค. 2564

ผู้สื่อข่าวรายงานว่าวันนี้ (9 ส.ค. 2564) ราคาหุ้นบริษัท เอ็ม.ซี.เอส.สตีล จำกัด (มหาชน) หรือ MCS ณ เวลา 11.54 น. อยู่ที่ระดับ 15.90 บาท เพิ่มขึ้น 0.60 บาท หรือ 3.92% โดยทำจุดสูงสุดที่ 16.00 บาท และทำจุดต่ำสุดที่ 15.40 บาท ด้วยมูลค่าการซื้อขาย 154.85 ล้านบาท

บริษัท หลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ (4 ส.ค. 2564) โดยประเมินต่อหุ้น MCS ว่าแนวโน้มกำไรไตรมาส 2/2564 จะกลับมาเติบโตจากไตรมาสก่อน และจากงวดเดียวกันของปีก่อนได้ดี จากการส่งมอบงานที่สูงและงานที่ค้างมาจากไตรมาส 1/2564 อย่างไรก็ตาม %GPM อาจจะลดลงจากไตรมาส 1/2564 เนื่องจากมีการขายจากโรงงานในจีนมากขึ้น ซึ่งทิศทางในครึ่งหลังปี 2564 ยังไปได้ต่อจากแผนส่งมอบงานมากขึ้น
นอกจากนี้ผู้บริหารยังเดินหน้าเซ็นสัญญาใหม่ต่อเนื่อง ทำให้ Backlog ปัจจุบันอยู่ที่ราว 1 แสนตัน และกำลังบินไปเจรจารับงานเพิ่มที่ญี่ปุ่นอีก 3 โครงการซึ่งงานส่วนใหญ่จะเป็นงาน S-Grade ที่มีมาร์จิ้นดีโดยรองรับไปถึงปี 2566 ขณะที่การส่งมอบงานจะไม่สะดุดแม้อยู่ในสถานการณ์ COVID-19 ด้าน Valuation ปัจจุบันยังไม่แพงค่า PER ประมาณ 7.50 เท่า และคาดหวัง Dividend Yieldราว 6 – 7% ทั้งนี้ยังคงแนะนำ “ซื้อ” ราคาเป้าหมาย 19.80 บาท
 